Război în Israel, ziua 176. Se reiau negocierile pentru pace. Noi măsuri ale guvernului palestinian
- Georgiana Dragomir
- 30 martie 2024, 06:27
Premierul palestinian Mohammad Mustafa a format joi un nou cabinet în care va fi și ministru de externe, făcând o prioritate din încetarea imediată a focului și retragerea israeliană din Gaza, a relatat agenția palestiniană de presă WAFA, citată de Reuters. "Mutarea" palestinienilor vine la doar o zi distanță, după ce șefa diplomației germane a spus că Israelul ar trebui să renunșe la controlul Fâșiei Gaza după război.
Război în Israel, ziua 176. Noul premier al Palestinei: "Primul obiectiv: Încetarea focului în Gaza"
Mohammad Mustafa a fost desemnat să conducă operațiunile de ajutorare și reconstrucție a Fâșiei Gaza, care a fost distrusă de mai mult de cinci luni de război, în timp ce îndeplinește dublu rol de ministru de externe, înlocuindu-l pe Riyad al-Maliki, care a ocupat această funcție din 2009.
Mustafa a spus, într-o declarație adresată lui Abbas, că prima prioritate națională este încetarea imediată a focului în Gaza și retragerea completă a Israelului din enclavă, pe lângă permiterea intrării ajutoarelor umanitare în cantități mari și care să ajungă în toate zonele, a relatat WAFA.
"Pentru a permite lansarea procesului de redresare și pregătirea pentru reconstrucție, opriți agresiunea și activitățile de colonizare și frânați terorismul coloniștilor din Cisiordania", s-a exprimat premierul Palestinei, Mohammad Mustafa, conform sursei citate.
Israel, acuzat de uciderea unui lider Hezbollah. Premierul Netanyahu, de acord să reia negocierile
Deși s-a vorbit de încetarea focului, măcar pentru o perioadă determinată, un lider important al organizaţieei Hezbollah a fost ucis, vineri, 29 martie, în timpul unei lovituri asupra automobilului său în sudul Libanului, precizează o sursă libaneză din domeniul securităţii, care acuză Israelul, informează France Presse.
Premierul israelian Binyamin Netanyahu a fost de acord să trimită delegații în Egipt și Qatar, unde negociatorii au încercat să asigure eliberarea ostaticilor israelieni, ca parte a unui posibil acord de încetare a focului în Gaza, a declarat vineri, purtătorul său de cuvânt, citat de France Presse.
Anterior, armata israeliană a confirmat că adjunctul comandantului unei unități militare Hezbollah a fost ucis într-un atac aerian în sudul Libanului, cel mai recent episod de violență transfrontalieră mortală de la începutul războiului Israel-Hamas .